શ્રી દેશી નાટક સમાજ દ્વારા નિર્મિત એક નાટક નામે ‘લાખો ફુલાણી’ ભૂતકાળના ભંડકિયામાંથી બહાર કાઢી ભજવવાનું હતું. કર્ણ પછીના બીજા દાનેશ્વરી ગણાતા કચ્છના પ્રજાવત્સલ રાજવીની એ વાર્તા. વિલેપાર્લેના ભાઈદાસ ઑડીટોરિયમમાં ‘લાખો ફુલાણી’નું મંચન થવાનું હતું. રવીન્દ્ર દવેની ટીમના દસેક સાથીઓને લઈને ‘લાખો ફુલાણી’ જોયું. ગુજરાતી ચલચિત્રોનો એ સુવર્ણકાળ. એ સોનેરી દિવસોમાં આલિયો-માલિયો-જમાલિયો બધા નિર્માતા થવા નીકળી પડ્યા હતા. એ સહુ રવીન્દ્રભાઈ પાસે પહોંચી જતા. આથી પાકિસ્તાન આજે પણ જેમને યાદ કરે છે એવા પંચોલી શેઠ ઉર્ફે દલસુખ પંચોલીના આ ભાણાભાઈ રવીન્દ્ર દવેને ‘વિષય-વાસના’ સતત સતાવતી. ફિલ્મ માટે સારા વિષયની, સ્ટોરીની બલકે લોકકથાની ખોજમાં રવીન્દ્રભાઈ અને એમની ટીમ હંમેશા રહેતી. રાજકોટના રમેશ મહેતા એ ટીમના સ્ટોરી એડ્વાઈઝર કમ કોમેડિયન કમ લેખક.